Michaela Musilová pri výskume
Dr. **Michaela Musilová**, PhD. (\* 11. október 1988, Bratislava) je slovenská astrobiologička a riaditeľka simulovaných marťanských a mesačných misií na výskumnej stanici *HI-SEAS* v USA.

Životopis
---------

Michaela Musilová v skafandri pred stanicou HI-SEAS na Havaji
Študovala a robila výskum na California Institute of Technology (USA), University College London (UK), University of Bristol (UK), Chiba University (Japonsko) a na ďalších univerzitách. Viac krát pracovala pre NASA (USA), spolupracovala na viacerých projektoch Európskej vesmírnej agentúry (ESA) a pracovala pre niekoľko svetových observatórií. Ako veliteľka posádky viedla vyše 20 simulovaných misií na Mars a Mesiac, pod záštitou NASA, ESA a iných medzinárodných organizácií. V súčasnosti pôsobí aj ako hosťujúca profesorka na FEI STU v Bratislave a na International Space University (Francúzsko), je podpredsedníčkou Slovenskej organizácie pre vesmírne aktivity (SOSA) a vedúcou konzultantkou pre výskum pre Mission Control Space Services (zameriava sa na rozvoj medzinárodných výskumných spoluprác / Kanada).

Medzi ocenenia, ktoré získala, patri Emerging Space Leaders Grant od International Astronautical Federation, Women in Aerospace – Europe Student & Young Professional Award a bola zaradená medzi 30 najtalentovanejších mladých Slovákov pod 30 vo Forbes Slovensko. Michaela je aj aktívne angažovaná v Medzinárodnej cene vojvodu z Edinburghu. Je patrónkou programu na Slovensku a bola zvolená ako Emerging Leader Representative za celosvetový program. Pravidelne prezentuje po celom svete, píše články pre Space.com a je spoluautorkou knihy autobiografie *Žena z Marsu*.

HI-SEAS
-------

Je riaditeľkou stanice HI-SEAS, pôvodne vyvinutej pre NASA na výskum ľudských vzťahov a psychologických ťažkostí, ktorým budú musieť čeliť astronauti počas dlhodobých pobytov vo vesmíre. Stanica HI-SEAS je otvorená pre vesmírne agentúry a firmy z celého sveta. Organizuje a vedie najmä simulované misie na Mesiac a Mars v spolupráci s NASA a Európskou vesmírnou agentúrou. Ich cieľom je pripraviť personál a technológiu na to, aby raz ľudstvo mohlo žiť a pracovať na týchto mimozemských objektoch. „*Robíme rôzne výskumy, pestujeme rastliny v simulovaných podmienkach, skúmame lávové tunely, pretože v podobných by na Marse aj dnes mohol existovať život, testujeme aj robotov a robotické vozidlá, medzi inými aj rover slovenskej výroby od firmy RoboTech Vision*", ako uviedla pre Forbes.

Referencie
----------

1. ↑  DVOŘÁKOVÁ, Helena. Mama a dcéra Musilové skúmajú tajomstvá Zeme a vesmíru. *pravda.sk* (Bratislava: Perex), 2017-04-20. Dostupné online [cit. 2021-03-07]. ISSN 1336-197X.
2. ↑   *About HI-SEAS* [online]. hi-seas.org, [cit. 2021-03-07]. Dostupné online.
3. ↑   *Svetová Žena z Marsu pôsobí aj na STU* [online]. Bratislava: Slovenská technická univerzita, 2020-12-09, [cit. 2021-03-07]. Dostupné online.
4. ↑   *Naši členovia* [online]. Bratislava: Slovenská organizácia pre vesmírne aktivity, [cit. 2021-03-07]. Dostupné online.
5. ↑   *Michaela Musilová, patrónka DofE* [online]. dofe.sk, [cit. 2021-03-07]. Dostupné online.
6. ↑   *Articles by: Michaela Musilova* [online]. space.com, [cit. 2021-03-07]. Dostupné online.
7. ↑   *Výnimočný príbeh Slovenky, ktorá odhaľuje záhady vesmíru* [online]. zenazmarsu.sk, [cit. 2021-03-07]. Dostupné online. Archivované 2021-03-03 z originálu.
8. ↑   Michaela Musilová velila simulovaným misiám na Mars. Toto je jej 8 rád, ako si poradiť s izoláciou. *Forbes* (Bratislava: Barecz & Conrad Media), 2020-03-27. Dostupné online [cit. 2021-03-07].

Literatúra
----------

* MUSILOVÁ, Michaela; LACKOVIČOVÁ, Lucia. *Žena z Marsu : výnimočný príbeh úspešnej Slovenky, ktorá odhaľuje záhady vesmíru*. 1. vyd. Žilina : Artis Omnis, 2020. 428 s. ISBN 978-80-8201-077-3.

Iné projekty
------------

Commons
* Spolupracuj na Commons Commons ponúka multimediálne súbory na tému **Michaela Musilová**

Externé odkazy
--------------

* Michaela Musilová velila simulovaným misiám na Mars. Toto je jej 8 rád, ako si poradiť s izoláciou – článok na webe Forbes Slovensko (2020)
* Ľudia mi nestíhajú, priznáva Michaela Musilová. Muži vo vede ju spočiatku nebrali vážne – rozhovor na portáli TA3 (2022)
* Články Michaely Musilovej na Space.com

Autoritné údaje: * LCCN: n2022040543
* NK ČR: jo20221148520
* ORCID: 0000-0001-9811-5719
* SNK: 206949
* VIAF: 277163464713605680004
* WorldCat: lccn-n2022040543